сі́и су́ть столпѝ и красота̀ вѣ́ры правосла́вныя: сі́и учє́ніи, и дѣ́лы, и крове́й излія̂ніи цр҃ковь бж҃ію просла́виша: сі́и ѿ всѣ́хъ предѣ̂лъ землѝ на́шея возсія́ша, и вѣ́ру правосла́вную въ не́й чудесы̀ и зна̂меніи утверди́ша, и во ины̂я страны̂ пронесо́ша, апо́стольски ревну́юще: ині́и же пусты́ни и гра́ды ѻби́тельми ст҃ы́ми украси́ша, а́гг҃льское житіѐ показу́юще: мно́зи руга̂ніи, и ра́нами, и лю́тою сме́ртію ѿ сынѡ́въ вѣ́ка сегѡ̀ искуси́шася, мно́зи же и инѣ́ми ви́ды, во вся́цѣмъ чи́нѣ подвиза́вшеся, на́мъ терпѣ́нія и ѕлострада́нія ѻ́бразъ пода́ша, и всѝ вку́пѣ мо́лятъ ны́нѣ гдс̑а ѿ бѣ́дъ изба́витися ѻте́честву на́шему и всѣ̂мъ на́мъ сп҃сти́ся